
REFERAT

privind circulaţia autovehiculelor destinate transportului de mărfuri şi a utilajelor cu masa totală maximă autorizată mai mare de 5 tone în municipiul Timişoara
Având în vedere condiţiile actuale de circulaţie în Municipiul Timişoara se impune pentru asigurarea fluenţei şi siguranţei traficului rutier, precum şi pentru protejarea mediului înconjurător, locuitorilor şi a sistemului rutier restricţionarea accesului şi circulaţia autovehiculelor destinate transportului de mărfuri şi a utilajelor cu masa totală maximă autorizată mai mare de 5 tone, în zona din municipiul Timişoara identificată potrivit Anexei nr.1.
În aceste condiţii autovehiculele cu masa totală maximă autorizată mai mare de 5 tone care tranzitează municipiul Timişoara vor circula pe arterele de circulaţie specificate în Anexa nr. 2, care vor fi semnalizate prin indicatoare rutiere de orientare;

Restricţionarea circulaţiei autovehiculelor cu masa totală maximă autorizată mai mare de 5 t în zona nominalizată la art.1 se face astfel:

a. în intervalul orar 2000 ÷ 0700 accesul şi circulaţia acestora sunt permise numai pe bază de autorizaţie;

b. în intervalul orar 0700 ÷ 2000 accesul şi circulaţia acestora sunt interzise.

Pentru asigurarea intervenţiilor în interes public precum şi a urgenţelor pot circula fără restricţii orare pe întreg teritoriul municipiului Timişoara, în baza unor autorizaţii diferite de cele prevăzute la art. 4, următoarele categorii de autovehicule:

a. cele destinate lucrărilor planificate şi a intervenţiilor la drumuri, calea de rulare a tramvaielor şi la reţele de utilităţi publice (apă, canal, electrice, gaze, telefoane, termoficare);

b. cele destinate tractării autovehiculelor avariate, abandonate sau staţionate neregulamentar;

c. cele aparţinând Companiei Naţionale Poşta Română S.A, precum şi ale agenţilor economici care fac servicii de expediţii şi curierat;

d. cele aparţinând societăţilor de salubrizare;

e. cele aparţinând societăţilor şi regiilor subordonate Consiliului Local al Municipiului Timişoara şi cele aparţinând societăţilor cu care Primăria Municipiului Timişoara deţine contracte de execuţie lucrări;

f. cele aparţinând instituţiilor publice, altele decât cele specificate la art.8;

g. cele destinate transportului pâinii şi produselor de panificaţie, produsele necesare fabricării pâinii, precum şi cele specializate (cisterne) care transportă lapte destinat prelucrării către punctele de procesare;

h. cele care efectuează transport rutier de mărfuri periculoase, precum şi cele care efectuează  transporturi agabaritice, în condiţiile legii;

i. autolaboratoarele pentru măsurarea calităţii mediului;

j. cele destinate lucrărilor în construcţii, caz în care solicitarea de obţinere a autorizaţiei de acces va fi însoţită de autorizaţia de construire a beneficiarului şi de contractul prestator-beneficiar.

Pe arterele pe care este instituită restricţia de tonaj de 3,5 t accesul autovehiculelor cu masa totală maximă autorizată mai mare de 3,5 t este interzis, cu excepţiile prevăzute la Art. 5.

De asemenea, pot circula tot anul fără restricţii orare pe întreg teritoriul municipiului Timişoara următoarele categorii de autovehicule: cele aparţinând serviciilor de ambulanţă, protecţiei civile, poliţiei, pompierilor, jandarmeriei, poliţiei de frontieră, Ministerului Apărării Naţionale, Ministerului Justiţiei – Direcţia Generală a Penitenciarelor, Ministerului Public şi unităţilor speciale ale S.R.I şi S.P.P, aflate în misiune.

Având în vedere cele de mai sus, pentru asigurarea fluenţei şi siguranţei traficului rutier, în scopul creşterii gradului de confort al cetăţenilor 
Propunem

adoptarea unei hotărâri privind direcţionarea circulaţia autovehiculelor destinate transportului de mărfuri şi a utilajelor cu masa totală maximă autorizată mai mare de 5 tone în municipiul Timişoara.

